AARHUS: En 24-årig mand blev forleden franarret penge med en fremgangsmåde, som politiet har set flere gange. Derfor går ordensmagten nu ud med en efterlysning og en advarsel om svindleren.

Den 24-årige kom cyklende på en parkeringsplads i Aarhus, da han torsdag blev kontaktet af en mand, han ikke kendte. Manden fortalte, at han havde ventet på Falck i to timer, fordi hans bil var brudt sammen. Han skulle angiveligt være på vej til Aarhus Universitetshospital for at se sin far, som netop var afgået ved døden, lød historien. Nu manglede manden penge til at komme derhen. Den 24-årige gik derfor med manden til en hæveautomat og hævede 600 kroner, som han gav til gerningsmanden.

Den følgende dag mødte den 24-årige tilfældigt den samme mand, der var ude at gå tur med sin familie. Den 24-årige konfronterede manden, som nu benægtede alt kendskab til episoden. Manden beskrives som: Mellemøstlig af udseende, 45-50 år, 165-171 cm høj, almindelig af kropsbygning, hvid hud og sort, kort hår. Han talte med dansk med accent. Han var iført jeans, løbesko og mørkegrå dunjakke.

Politiet har gennem den seneste tid modtaget mange anmeldelser fra folk, som enten er blevet snydt eller forsøgt snydt af en mand med lignende signalement og under påskud af at skulle bruge penge til at besøge syge eller afdøde forældre. Østjyllands Politi advarer imod, at man udleverer penge til fremmede og i øvrigt kontakter politiet på telefon 114, hvis man oplever noget lignende.